DA Den Europæiske Unions Tidende C 185/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 185/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUME

RÅDETS FORORDNING (EF) Nr. 510/2006

»FARINE DE PETIT ÉPEAUTRE DE HAUTE PROVENCE«

EF-Nr.: FR-PGI-0005-0476-20.06.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut National de l’Origine et de la Qualité Adresse: 51 rue d’Anjou 75008 Paris FRANCE Tlf. +33 153898000 Fax +33 142255797 E-mail: —

2. Sammenslutning:

Navn: Syndicat du Petit Épeautre de Haute-Provence Adresse: Quartier Aumage 26560 Mevouillon FRANCE Tlf. +33 475285186 Fax +33 475285186 E-mail: petit.epeautre@orange.fr Sammensætning: Producent/forarbejdningsvirksomhed ( X ) Andre ( )

3. Produkttype:

Kategori 1.6: Frugt, grøntsager og korn, også forarbejdet.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Farine de Petit Épeautre de Haute Provence«

4.2. Beskrivelse:

Petit Épeautre »Triticum monococcum« (enkorn) er en kornsort, der tilhører græsfamilien. Sorten har toradede flade aks, der bærer stak. De hele uafskallede kerner skal først afskalles (og eventuelt bleges) for at kunne spises. Bleget korn er afskallet korn, der også er blevet poleret. Der er fastsat forskellige kvalitetskriterier. Den maksimale andel af bestanddele, som ikke er mangelfrit basiskorn, er fastsat til i alt 5 %, deraf:

2 % knækkede kerner

1,5 % urenheder i form af kerner (svedne kerner, kerner af andre arter, kerner angrebet af skadedyr, misfarvede kerner og overopvarmede eller tørre kerner)

1 % spirede kerner

0,5 % forskellige urenheder (fremmede kerner, fordærvede kerner, skaller, meldrøje, brand- og rustangrebne kerner, døde insekter og insektdele)

Rumvægten skal være mindst 77 kg/hl. Det rå korn må højst have et vandindhold på 14 %.

Det afskallede korn skal have et proteinindhold på over 10,5 %.

Korn af Petit Épeautre formales til elfenbensfarvet (cremefarvet) mel. Melet har ikke så god bageevne som hvedemel på grund af det lave glutenindhold.

Den beskyttede geografiske betegnelse omfatter fuldkornsmel med et mineralindhold på over 1,8 % og sigtet mel med et mineralindhold på under 1,8 %. Vandindholdet i de to typer mel skal være under 14 % og proteinindholdet over 10,5 %.

Møllerimelet males på møllerier (se punkt 4.5) og kan leveres i poser på 500 g, 1 kg, 10 kg, 25 kg eller 50 kg, men kan også leveres i løs vægt. Emballeringen kan også foregå uden for mølleriet.

Det traditionelt fremstillede mel, der er malet på stenkværn (se punkt 4.5), fås i poser på 500 g 1 kg, 10 kg og 25 kg.

Den anbefalede sidste anvendelsesdato for kornet er 9 måneder efter formalingsdatoen.

4.3. Geografisk område:

BGB-området (produktion af korn og udsæd, afskalning og maling på stenkværn) omfatter 235 kommuner, som ligger i 400 meters højde fordelt på fire departementer (Alpes de Haute-Provence, Hautes-Alpes, Drôme og Vaucluse) i det sydøstlige Frankrig. Afgrænsningen er som følger:

Departementet Alpes de Haute Provence: — Alle kommunerne i kantonerne Banon, Forqualquier, Manosque, Noyers-sur-Jabron, Reillanne og Saint Etienne les Orgues — Følgende kommuner i kantonen Château-Arnoux: Aubignosc, Château Arnoux, Chateauneuf Val St Donat, Montfort og Peipin — Følgende kommuner i kantonen Peyruis: Ganagobie, La Brillanne, Lurs og Peyruis.

Departementet Hautes Alpes: — Alle kommunerne i kantonerne Aspres/Büech, Orpierre, Rosans, Ribiers og Serres — Følgende kommuner i kantonen Laragne: Eyguians, Laragne-Montéglin, Lazer, Le Poët, Upaix og Ventavon.

Departementet Drome: — Alle kommunerne i kantonerne Buis les Baronnies, La Motte Chalencon, Rémuzat og Séderon — Følgende kommuner i kantonen Luc en Diois: Beaumont en Diois, Beaurières, Charens, Jonchères, La Bâtie des Fonds, Les Près, Lesches en Diois, Luc en Diois, Miscon, Poyols, Val Maravel og Valdrôme — Følgende kommuner i kantonen Nyons: Arpavon, Aubres, Chateauneuf de Bordette, Chaudebonne, Condorcet, Curnier, Eyrolles, Les Pilles, Montaulieu, Saint Ferréol Trente Pas, Sainte Jalle og Valouse.

Departementet Vaucluse: — Alle kommunerne i kantonen Sault — Følgende kommuner i kantonen Apt: Apt, Auribeau, Caseneuve, Castellet, Gignac og Lagarde d'Apt — Rustrel, Saignon, Saint Martin de Castillon, Saint Saturnin d'Apt, Viens og Villars — Følgende kommuner i kantonen Bonnieux: Buoux og Sivergues — Følgende kommuner i kantonen Gordes: Lioux og Murs — Følgende kommuner i kantonen Malaucène: Brantes, Savoillan og Saint Léger du Ventoux — Følgende kommuner i kantonen Mormoiron: Blauvac, Flassan, Méthamis og Villes sur Auzon — Følgende kommuner i kantonen Pertuis: Beaumont de Pertuis, Cabrières d'Aygues, Grambois, La Bastide des Jourdans, La Motte d'Aygues, Peypin d'Aygues og Vitrolles.

4.4. Bevis for oprindelse:

På hver bedrift identificeres markerne ved hjælp af et matrikelkort fra landbrugsbedriftsregisteret. Udsædens oprindelse kontrolleres ved hjælp af købsfakturaer. Høstudbyttet fra hver mark registreres på dyrkningsbladene i landbrugsbedriftsregisteret.

Hvert produktions- og/eller lagerparti identificeres i hver lagerenhed ved hjælp af datablade for de enkelte partier. Disse datablade indeholder desuden oplysninger om de høstede og afskallede mængder, afskalningsdato og afskalningsvirksomhedens identifikationsnummer. Afskalningen, formalingen og emballeringen kontrolleres for hvert parti og registreres i vareregnskabet. Ved hjælp af alle disse data kan produktet spores fra tilsåningen af marken til salget til forbrugeren.

4.5. Fremstillingsmetode:

»Petit Épeautre« med BGB dyrkes i det geografiske produktionsområde Haute Provence i over 400 meters højde. Dyrkningen foregår efter en traditionel produktionsmetode med omdrift, anvendelse af udsæd fra det geografiske område, sommer- og efterårssåning og forbud mod syntetiske kemiske produkter. Der må højst gødes med 60 enheder kvælstof (en enhed kvælstof svarer til 1 kg N), 60 enheder kalium (en enhed kalium svarer til 1 kg kaliumoxyd eller K2O) og 60 enheder fosfor (en enhed fosfor svarer til 1 kg diphosphorpentoxid eller P2O5) pr. ha. Nedbøren i maj får »Petit Épeautre de Haute Provence« til at vokse. Juli, der er varm og tør, fremmer en sund modning, uden at der udvikles sygdomme. Det maksimale udbytte af uafskallet korn er på 40 hkg/ha.

Efter høsten oplagres kornet, der stadig er omgivet af skallen, i det geografiske område, indtil det skal afskalles. Afskalningen er nødvendig, for at kornet kan anvendes til konsum eller formales. Den foregår på afskalningsvirksomheder, der ligger i det geografiske område, og består i, at skallen omkring kernen fjernes. Afskalningen kræver virkelig knowhow, stor omhu og specialværktøj. Kernerne må hverken beskadiges eller afskalles forkert, hvilket kræver et særligt håndelag. Ved sigtningen og afskalningen opnås kerner, der er 5-10 mm lange og mindst 1,5 mm tykke. Kornet må opbevares op til 2 år efter høsten, inden det afskalles.

Det afskallede og/eller knuste afskallede korn males uden nogen former for tilsætning og uden at befugte kornet (dette medvirker til at øge melets holdbarhed ved at begrænse iltningen). Det kræver særlig knowhow at kunne regulere udmalingsgraden og dermed opnå det ønskede mel. Kornet males til mel inden for en periode på 6 måneder fra afskalningen. Kornpartierne skal males senest 3 måneder efter, at de er modtaget af mølleriet. Formalingen kan ske på to måder: enten på stenkværn eller i mølleri.

Den traditionelle formaling på stenkværn foregår i det geografiske område. Her sker formalingen af det korn, som producenten har dyrket, på selve bedriften.

Kornet knuses og sigtes i én arbejdsgang på en stenkværn. Denne metode gør det muligt at male kornet uden at opvarme det. Kornet males én gang mellem to rillede møllesten (en, der står stille, og en, der drejer). Kornet hældes ned i hullet i møllestenens midte, knuses og transporteres ud mod stenenes sider ved centrifugalkraft. Påfyldning i poser, vejning og lukning af poserne foregår ved håndkraft.

Formaling på møllerier kan finde sted uden for det geografiske område. Formalingen foregår ved, at kornet passerer valsestolene i flere omgange, hvor det først grovmales og derefter finmales. Melet sigtes i en sigtemaskine mellem hver valsning. Når malegodset har passeret plansigterne, dirigeres det færdige produkt ved hjælp af en luftstrøm over i melkammeret (opbevaring af det færdige produkt), mens resten føres tilbage til nye valsestols- og sigtepassager.

Ved begge typer formaling opnås der fuldkornsmel, som kan sigtes yderligere.

4.6. Tilknytning:

Det geografiske område, der er omfattet af betegnelsen »Petit Épeautre de Haute Provence«, udgør et ensartet område med middelhavsklima og kendetegnes især ved sin højde, der tempererer klimaet. Tørre somre afløses af meget kolde vintre.

»Petit Épeautre de Haute Provence« er tilpasset disse ublide klimaforhold, som er kendetegnende for området, idet den tidlige såning betyder, at kornet bedre kan tåle de strenge vinterforhold. Den sene majregn har positiv indflydelse på kornkvaliteten, mens den kommer for sent til at gavne vinterhveden og vinterbyggen, der udvikles en måned tidligere.

Området har en karstisk kalkstensundergrund med mange furer, som stammer fra tertiærtiden. »Petit Épeautre de Haute Provence« kan dyrkes på de magreste jorder (kaldet »épeautrières«, dvs. enkornsjorder), som også bruges til at dyrke lavendler. At forarbejdningsvirksomhederne ligger rundt omkring i det geografiske område, vidner om »Petit Épeautres«'s tilknytning til området. Afskalningen sker på de håndværksbedrifter, der ligger i området. Der blev anlagt mange møller, som ikke længere fungerer, langs floder og vandløb, hvor der også blev produceret mel. De var udrustet med møllesten, som blev anvendt til flere formål. Som følge af den tekniske udvikling og ved hjælp af den nedarvede knowhow anvender afskalningsvirksomhederne i dag specialværktøj, der indstilles efter partierne og gør det muligt at opnå et større udbytte ved afskalningen, fordi færre kerner beskadiges ved denne proces og sigtningen. Det afskallede korns kvalitet er et af de bedste bedømmelseskriterier. Det gælder om at anvende den rette tid til afskalningen. Til trods for, at det var vanskeligt at imødekomme efterspørgslen, var »Petit Épeautre« (med sit store indhold af lipider) førhen billigere end hvedemel, og der fandtes i Haute Provence mange møller, som kunne forarbejde dette korn.

Møllerne opfyldte en vigtig funktion, fordi de ikke blot malede kornet, men også afskallede det. Melet, som blev fremstillet lidt ad gangen alt efter behov, for at det ikke skulle harskne, havde samme udbredelse i Haute Provence, som hvedemel havde i lavlandet. Der er altid blevet fremstillet mel af Petit Épautre, selvom produktionen er langt mindre end hvedemelsproduktionen.

Historisk set kan »Petit Épeautre de Haute Provence« spores tilbage til nogle forhistoriske steder i Provence. Under den romerske besættelse af »Provincia« (Provence) blev dyrkningen forvist til det »mindre romaniserede« bjergrige bagland. Efter romerrigets opløsning invaderede nordiske folkestammer Provence og fik befolkningen til at flygte ind i baglandet. »Petit Épeautre« gav, fordi den var robust og let at opbevare, den fordrevne befolkning mulighed for at overleve. »Petit Épeautre« fandtes stadig i hele middelalderen i Provence. At denne afgrøde dyrkedes i forskellige dele af Haute Provence fremgår af forskellige administrative dokumenter (1338), opgørelser (1775) og landbrugsstatistikker (1804-1874).

Den kulinariske tradition, der er forbundet med Petit Épeautre i Haute Provence, er derimod håndgribelig, og melet er kendt vidt omkring. Distributions- og forarbejdningsvirksomhederne forbinder meget ofte »Petit Épeautre« med Haute Provence, fordi der er tale om et typisk produkt. Haute Provence anerkendes som det oprindelige produktionsområde for »Petit Épeautre«.

Petit Épeautre de Haute Provence giver et brød med gylden krumme og nøddeagtig smag.

4.7. Kontrolinstans:

Navn: ULASE, Organisme Certificateur Adresse: ZA Champgrand 26270 Loriol sur Drome FRANCE Tlf. +33 475611300 Fax +33 475856212 E-mail: info@ulase.fr

4.8. Mærkning:

Mærkningen skal obligatorisk indeholde salgsbetegnelsen sammen med den beskyttede geografiske betegnelse, det formalede mels identifikationskode, nettovægten, den anbefalede sidste anvendelsesdato og emballeringsvirksomhedens navn eller firmanavn og adresse.